google/wiki40b huggingface dataset:
Ekko

Ekko er et lydfenomen som oppstår når en lyd reflekteres og blir hørt på nytt. Normalt krever det en forsinkelse på minst 0,1 sekunder for at øret skal oppfatte fenomenet som et ekko, noe som en innebærer en reflekterende avstand på minst 17-18 meter. Lydens hastighet i luft varierer med trykk og temperatur, men er rundt 340 m/s ved 15 °C og normalt trykk ved havnivået. Et ekko blir sterkere om den reflekterende flaten er konkav.
Ekko som gjenklang, tilbakekasting eller tidsforskyvelse av lyd kan typisk opptre i en brønn, et stort rom eller fra en fjellside. Et ekte ekko er en enkelt refleksjon. Dersom lytteren blir truffet av mange ekko som glir over i hverandre, blir det kalt reverberasjon. Begge deler bidrar til at torden har en tendens til å rumle, og til tordenens lydbilde er forskjellig i for eksempel fjellet og i en storby med høyhus. Raskere ekko kan også oppfattes om lyden stusser gjentatte ganger mellom to flater på kortere avstand enn 17 meter, såkalt fladderekko eller klapperekko, noe som kan omfattes som ubehagelig. Det samme fenomenet kan oppleves ved mindre avstand, for eksempel de fleste steder innendørs, merkes refleksjonen av lyd som etterklang. Denne kan være svært sjenerende («dårlig akustikk»), ikke minst for blinde. Et tiltak for å redusere støy i eksempelvis barnehager er å bruke støydempende (lydabsorberende) materialer som reduserer etterklangen.
Ekko blir brukt i blant andre sonar, ekkokardiografi og ICMP.

Mytologi

Ekko som begrep er avledet fra Ekho, (gresk ēkhē, Ηχώ, «lyd»)  en nymfe i gresk mytologi som ble straffet av Hera ved at stemmen ble tatt fra henne og hun kunne deretter bare tåpelig gjenta det siste andre sa.

Poesi

I poetisk norsk er ekko også blitt kalt dvergmål og atterljom («gjenklang»).
Rosamunde Quartett

Rosamunde Quartett er en tysk strykekvartett, grunnlagt i 1992. Medlemmene er Andreas Reiner og Diane Pascal (fiolin), Helmut Nicolai (bratsj) og Anja Lechner (cello). Ensemblets navn henviser til musikken som Franz Schubert komponerte til skuespillet Rosamunde av Helmina von Chézy.
Deres repertoar strekker seg fra Henry Purcell og Joseph Haydn til nyere musikk (Thomas Larcher, Tigran Mansurjan) og verdensmusikk (Dino Saluzzi). En innspilling av komponisten Valentin Silvestrovs verker ble i 2003 nominert til en Grammy.
Kvartetten ble kjent for et bredere publikum gjennom ARD-produksjonen Mit dem Rosamunde Quartett unterwegs.
Fylkesvei 4322

Fylkesvei 4322 går mellom Søyland i Gjesdal og Byrkjeland i Bjerkreim. Veien er 6,1 km lang.
Frem til 2019 hadde veien betegnelsen fylkesvei 111.
Fylkesvei 6046

Fylkesveg 6046 går mellom Rød og Småge i Aukra kommune. Veien er 2,5 km lang.
Frem til 2019 hadde veien betegnelsen Fv218.
Carl Zuckmayer

Biografi

Zuckmayer flyttet i 1938 til USA og vendte tilbake til Europa 1946 etter andre verdenskrigs slutt. Han ble sveitsisk statsborger i 1966.
Zuckmayer var først og fremst virksom som dramatiker, men han skrev også noen romaner og en del kortprosa. Hans komedie Der Hauptmann von Köpenick (1931), som bygde på en virkelig hendelse om den arbeidsløse skomaker Wilhelm Voigt som lurte til seg 4 000 tyske mark, var en satire over troen på autoriteter i det tyske samfunnet. Dramaet Ulla Winblad (1953) er en fri tolkning av Carl Michael Bellmans liv og diktning.
Zuckmayer var medarbeider på Die Weltbühne.
Swansea City AFC

Historie

Området rundt Swansea har tradisjonelt vært et område hvor rugby har vært populært, og til tross for tidligere forsøk på å starte en fotballklubb under navnet Swansea Villa, var det ingen etablerte fotballklubber i området før stiftelsen av Swansea Town AFC, som fant sted sommeren 1912. Som for mange andre klubber i Sør-Wales, ble Swansea City AFC en del av Southern Leagues andre-divisjon det påfølgende året. J.W. Thorpe ble klubbens første styreleder. Et område eid av Swansea Gaslight Co., kalt Vetch Field (norsk bokmål: Vikkesletta; norsk navn ikke offisielt) på grunn av vegetasjonen som vokste der, ble leid ut til klubben og brukt som hjemmebane.
Klubbens første profesjonelle kamp var 1–1-oppgjøret mot Cardiff City 7. september 1912 på Vetch Field. I løpet av sin første sesong av Welsh Cup vant Swansea City cupen, som første lag fra Sør-Wales.
Kirkjubøargarður

Kirkjubøargarður er den største kongsgården på Færøyene, og ligger i Kirkjubøur på Streymoy. Gårdens hovedbygning er blant verdens eldste bebodde trebygninger; «roykstovan» og «stokkastovan» (se røykstue) på Kirkjubøargarður kan, sammenholdt med norsk bygningsmateriale, som «storstovo» på Aga i Ullensvang, dateres til omkring 1300 med biskop Erlendur som en mulig byggherre. Gården var sete for biskopen i Kirkjubøur bispedømme før reformasjonen. Patursson-slekten har vært kongsbønder på Kirkjubøargarður sammenhengende siden 1557, så dagens gårdbruker er den 17. generasjonen.
Like ved gården ligger Magnuskatedralen.
Norges ambassade i Stockholm

Ambassadebygningen

Daværende kronprins Olav la ned grunnsteinen for bygget 10. november 1950 i nærvær av kronprinsesse Märtha og statsminister Einar Gerhardsen. Bygget er tegnet av Knut Knutsen og ble overlevert 15. juli 1952 i en seremoni hvor utenriksminister Halvard Lange fra Norge og Östen Undén fra Sverige deltok.
Bygget ble reist i etterkrigstiden, og grunnet manglende penger ble bevilgningen til reising av bygget flere ganger redusert. Likevel står ambassaden som et av Knutsens viktige verker og er et merkebygg i 1950-tallets arkitektur med japanske, tyske, amerikanske og svenske forbilder. Ambassaden har også en rik, samtidig kunstsamling. Interiøret er nylig restaurert.
Ambassaden har tidligere holdt til i Banérgatan 37, Strandvägen 59, Narvavägen 32 og - først - i Villagatan 13B. Det såkalte Ministerhotellet på Södra Blasieholmshamnen, senere revet, var frem til unionsoppløsningen den norske stats eiendom der statsrådsavdelingen i Stockholm hadde sete.
Buff

Buff er et registrert varemerke på et multifunksjonelt teknisk hodeplagg utviklet og produsert av Original Buff S.L. i Spania.
Buff ble utviklet av Juan Rojas i 1992, og kan benyttes bl.a. som skjerf, pannebånd, ankelbånd, svettebånd etc. Plagget veves på en spesiell vevstol slik at det blir sømløst.
Forvaltningsenheter i hertugdømmet Westfalen

Særstilling

Gericht Valbert ble delt med Grevskapet Mark.

Utenfor Amtsgrensene

Utenfor Amtsgrensene lå Gericht Allagen, Gericht Belecke og Gericht Körbecke i Quartal Rüthen, såvel som Gericht Arnsberg, Gericht Neheim og Gericht Stockum i Quartal Werl.
Pierre Boyer de Latour du Moulin

Liv

Han vervet seg til hæren i august 1914 og tjenestegjorde  som dragon frem til 1916. I 1916, på egen forespørsel, ble han overført til 1. marokkanske regiment. Han endte første verdenskrig med rang som fenrik. Han deltok i kampanjene for «pasifisering» av Marokko.
På slutten av 1930-tallet ble han medlem av general Charles Nogues' stab i Marokko, deretter leder av en bataljon i 4. regiment. Han deltok i kampene for de allierte fra 1942. Han ble utnevnt til oberst i 1944, og i 1946 brigadegeneral og kommissær i Vietnam. 30. juli 1954 ble han Frankrikes guvernør i Tunisia. Han tjenestegjorde en kort stund i Tunis før han returnerte til Marokko og fullførte sitt oppdrag som høykommissær i 1955.
Moulin ble general i hæren i  1956, men ble permittert etter publiseringen av boken Vérités sur l'Afrique du Nord (Sannheter om Nord-Afrika).
Tiree

Tiree (skotsk-gælisk: Tiriodh) er en av øyene som utgjør de Indre Hebridene på den skotske vestkysten. Øya ligger vest for Mull og Coll, og er ca. 20 kilometer lang og opptil 10 kilometer bred. Det bor omkring 800 mennesker på Tiree. Landbruk, fiske og turisme er de viktigste næringene.
Det viktigste tettstedet på Tiree er Scarinish. Andre steder er Hynish, Sandaig og Crossapol. Øyas høyeste punkt er Ben Hynish, 141 meter over havet. Tiree har fergeforbindelse til naboøya Coll og Oban på fastlandet. Tiree lufthavn har flyforbindelser til Coll, Oban og Glasgow. 
Golfstrømmen gir Tiree et mildt klima. Det er også et av de mest solrike stedene i Skottland. Tiree har den skotske rekorden i antall soltimer på en måned, med sine 329 timer i mai 1946 og mai 1975.
Klokkene ringer for deg (film)

Restaurering

Filmen ble opprinnelig lansert i et begrenset antall kinoer med en spilletid på 170 minutter, eller nesten tre timer (uten å telle med pauser). Ved neste lansering ble den klippet ned til 134 minutter, og den ble ikke sett i sin fulle lengde før for omtrent ti år siden, da klippene ble hentet fram fra arkivet og restaurert til nesten full lengde (168 min). Den restaurerte versjonen er den som har blitt utgitt på DVD.

Priser og nominasjoner

Filmen vant Oscar for beste kvinnelige birolle (Katina Paxinou) og ble nominert til beste mannlige hovedrolle (Gary Cooper), beste mannlige birolle (Akim Tamiroff), beste kvinnelige hovedrolle (Ingrid Bergman), beste artistiske produksjon, beste kinematografi, beste filmklipping, beste originalmusikk og beste film.

Andre versjoner

Det ble sendt en Lux Radio Theater-versjon 11. februar 1945, som hadde de samme hoverolleinnhaverne som filmen: Gary Cooper, Ingrid Bergman og Akim Tamiroff.
Franklin Graham

Bakgrunn

Han var den fjerde av fem søsken, og sønn av evangelisten Billy Graham og Ruth Bell Graham.
Som tenåring gikk han på Stony Brook School, en kristen internatskole på Long Island i delstaten New York. Men han sluttet der i løpet av det første året, og fullførte high school i Nord-Carolina. Deretter begynte han på LeTourneau College (nå LeTourneau University), men ble utvist. Graham fortsatte sitt jag etter høyere utdanning, og fullførte ved Montreat-Anderson College (nå Montreat College) og Appalachian State University.

Omvendelsen

I en alder av 22 år (1974) ble Franklin Graham kristen. Dette skjedde på et hotellrom da han var på veg til Jerusalem. Senere samme år giftet han seg med Jane Austin Cunningham.

Evangelist

Kort tid etter at han hadde blitt en kristen ble han med Dr. Bob Pierce, grunnlegger av organisasjonen Samaritan's Purse, på en seks ukers misjonsreise til Asia. Det var iløpet av denne turen Graham bestemte seg for å fokusere på de som trengte hjelp i verden. I 1979, etter Pierces død, ble han lederen av Samaritan's Purse.
Graham begynte å lede evangelistiske samlinger i 1989. Hvert år holdt han minst fem Graham Festivaler rundt hele verden som en evangelist i forbindelse med Billy Graham Evangelistic Association (BGEA). Siden 1989 har han holdt taler for over tre millioner mennesker. For tiden er Franklin Graham lederen av CEO og BGEA.
Franklin Graham talte på minnestunden til massakren som skjedde på Columbine High School i 1999, og han holdt også åpningsbønnen i 2001 ved innsettelsen av president George W. Bush. Graham reiste til Hongkong fra 29. november 2007 til 2. desember 2007 for å holde Hong Kong Franklin Graham Festival, det første store evangeliske møtet i Hongkong siden overleveringen i 1997.
Rettsregel

Rettsregel er en norm som regulerer forhold mellom borgerne i et samfunn, mellom borgerne og det offentlig eller mellom styresmaktene. Rettsreglene er regler som samfunnet setter sin autorietet bak, normalt ved at det fins maktmidler til å håndheve reglene. Eksempler på maktmidler er politi og domstoler. Rettsregler utledes av lover, forskrifter, andre skriftlige rettskilder eller ulovfestet rett, men rettsregelen er ikke selve teksten. Rettsregelen er den regel man kommer frem til etter å ha gjort en juridisk tolking ved hjelp av rettskildefaktorer.
En rettsregel kan ikke leses direkte ut av en lovtekst. De er en tankemessig mellomstasjon. Når rettskildefaktorene brukes til å tolke en lov og derigjennom finne frem til et standpunkt i et enkeltspørsmål finner man en rettsregel. Man finner den rettsregel som gjelder i enkeltspørsmålet. Rettskildefaktorer som andre lovtekster, forskrifter, lovgivers uttalselser, lovens formål, domstolenes tidligere tolkninger, praksis i saksforholdet, rettsvitenskapens uttalelser og reelle hensyn veies mot hverandre for å finne frem til hvilken regel som gjelder. At lovens tekst ikke alltid er klar, at det kan være tilsynelatende motstrid mellom lover eller mellom lov og forskrift, er eksempler på grunner til at lovtekster må tolkes for å finne frem til rettsregelen.
Rettsregler skiller seg fra sosiale normer som oppstår i sosiale grupper. «I en sosial gruppe vil det alltid være en tendens til å danne seg visse mønstre det forventes at individene skal handle og tenke i overensstemmelse med. Når konformitet med disse mønstre er så maktpåliggende for gruppen at overtredelse fører til sanksjoner, som f.eks. mishagsytringer, latterliggjørelse, sosial isolasjon eller endog utstøtelse av gruppen, snakker man om sosiale normer.» Rettsfilosofiens juridiske normer behandler rettsregler også som normer og drøfter da særlig rettsreglenes forhold til andre normer som religiøse og moralske normer.
Rettsregler kan deles inn i kompetanseregler, pliktregler og kvalifikasjonsregler.
Kompetansereglene angir hvilke betingelser som må være til stede for at det skal foreligge «makt», «myndighet» eller «evne» til å gi lover eller andre generelle bestemmelser, eller til å avsi dommer, treffe forvaltningsrettslige enkeltvedtak eller inngå avtaler med mer. For eksempel har en tingrettsdommer kompetanse til å avsi en dom, forvaltningen har kompetanse til å fatte enkeltvedtak eller en huseier har kompetanse til å inngå en leiekontrakt med en leietaker.
Pliktregler (eller «handlingsregler» eller «forholdsregler») er regler som pålegger eller fritar for plikter. Påbud, forbud, fritagelser eller tillatelser er pliktregler. Pliktregler kan rettes seg mot myndighetene eller mot borgerne. For eksempel er det påbudt å kunngjøre lover og forskrifter i Norsk Lovtidend og borgerne har plikt til å stanse for kontroll hvis politiet krever det.
Kvalifikasjonsregler er regler som angir tilhørighet til en kategori. For eksempel er legaldefinisjonene i forvaltningslovens § 2 av enkeltvedtak en angivelse av hvilke vedtak som skal kategoriseres som enkeltvedtak til forskjell fra forskrift i forvaltningslovens forstand.
Cox's Bazar

Cox's Bazar på (bengali: কক্সবাজার Kaksbājār) er en by, en fiskehavn og administrasjonsenter i  Bangladesh. Den ligger 150 km. syd for industri- og havnebyen Chittagong. Cox's Bazar er også kjent under navnet Panowa, som bokstavelig oversatt betyr «gule blomster». Det andre gamle navnet var Palongkee.
Det moderne Cox's Bazar har navnet fra kaptein Hiram Cox, en offiser i Det britiske ostindiske kompani. Cox ble utnevnt som superintendent for denne utposten etter at Warren Hastings ble Bengals guvernør. Kaptein Cox var spesielt utnevnt for å forhandle i en hundre år gammel konflikt mellom Arkan-flyktninger og lokalbefolkningen, de såkalte Rakhains. Han gikk igang med å rehabilitere flyktningene i området  og gjorde store fremskritt, men kaptein Cox døde i 1799 før han fikk fullført sitt arbeide. For å minne hans rolle i rehabiliteringsarbeidet ble det anlagt en markedsplass og navnet Cox's Bazar ("Cox's Marked") er etter ham.
Stranden i Cox's Bazar er en ubrutt 125 km. lang sandstrand, en av de lengste i verden.
I dag er Cox's Bazar et av de mest besøkte turist-destinasjoner i Bangladesh, selv om det (ennå) ikke er et internasjonalt reisemål. Det er fremdeles ikke bygget et hotell av noen av de internasjonale hotell-kjeder. I 2013 opprettet myndighetene i Bangladesh et turistpoliti for bedre å kunne beskytte lokale og utenlandske turister, såvel som natur- og dyrelivet på turiststedene i Cox's Bazar.
Folkets høyesterett i Folkerepublikken Kina

Folkets høyesterett i Folkerepublikken Kina (kinesisk: 最高人民法院; pinyin: Zuìgāo Rénmín Fǎyuàn) er den høyeste domsinstans i Folkerepublikken Kina, med unntak av Macao og Hongkong som har sine egne domstolsvesener. Domstolen har sete i Beijing.
Domstolen går i realiteten tilbake til 1949, men ble ikke formelt opprettet før i 1954. Domstolen er understilt Den nasjonale folkekongress, som også utpeker alle dens medlemmer.
Vannpolo under Panamerikanske leker 1983

Vannpolo under Panamerikanske leker 1983. Vannpolo var en av flere sporter i de niende Panamerikanske leker som ble arrangert i Caracas i Venezuela fra 14. til 29. august 1983. Det var kun en turnering for menn, åtte lag deltok.
Norma Editorial

Norma Editorial er et spansk forlag som gir ut tegneserier. Det har hovedkontoret sitt i Barcelona. Det gir ut tegneserier på spansk og katalansk.
Hamilton Jordan

Bakgrunn

Jordan ble født i Charlotte i North Carolina men vokste opp i Albany i Georgia. Han avla i 1967 sin grunneksamen i statsvitenskap vid University of Georgia.

Politikken

Han var en viktig strateg i Carters valgkampanje før presidentvalget i USA 1976.
Visejustisminister Benjamin Civiletti fikk i 1978 i oppdrag å utrede informasjonen om  Jordans påståtte kokainbruk på den kjente nattklubben Studio 54 i New York. FBI-agenter intervjuet alle innlandede og den uavhengige spesialanklageren Arthur Christy sammenstilte i 1979-1980 i stillhet en rapport som kom frem til at troverdige vitnemål og tilstrekkelige bevis ikke forelå i saken Hamilton Jordan. Civiletti har kommentert opplysningene om Jordans kokainbruk: «We found out that the people who said they had such information were bums.» Behovet for en uavhengig spesialanklager i USA hadde oppstått som resultat av Watergateaffæren. 
Christys utredning av Hamilton Jordan var den første saken som ble undersøkt etter tt den nye lov om spesialanklagerehadde trådt i kraft.
Jordan var i 1986 kandidat ved demokratenes primærvalg før senatsvalget i Georgia. Wyche Fowler vant primærvalget og ble deretter innvalgt til USAs senat.
Som sjef for Association of Tennis Professionals (ATP) var Jordan med på å starte ATP-turneringen i tennis i 1990. Dette førte til at han ble kåret til Sports Executive of the Year.
I presidentvalget i USA 1992 støttet Jordan Ross Perot. Han var med i Perots kampanjestab. Jordan er kjent for sin kamp mot lymfom, melanom og prostatakreft. Hans memoarbok om politikken og kreften, No Such Thing as a Bad Day, utkom i 2000.
Jordan har skrevet boken Crisis om sin rolle i de hemmelige forhandlingene under gisselkrisen i Iran.
Oscar IIs Samling

Oscar IIs Samling er en samling bygninger på Norsk Folkemuseum i Oslo med Gol stavkirke som den mest kjente. Samlingen ble stiftet i 1881 av kong Oscar II for å markere kongehuset Bernadottes betydning for Norge. Den besto også av gjenstander fra kongefamiliens samlinger, i begynnelsen plassert i lystslottet Oscarshall. Etter initiativ fra Bygdøy Kongsgårds bestyrer, kammerherre Christian Holst, ble det også planlagt en samling av tilflyttede bygninger på Badstuebråten på Kongsgårdens grunn. Den åpnet året etter.
I årene frem til 1890 ble fem bygninger fra forskjellige steder i Norge innsamlet og gjenreist rundt stavkirken fra Gol. Anlegget er kjent som verdens første friluftsmuseum. Etter unionsoppløsningen i 1905 ga Oscar II samlingen til Den norske stat, og i 1907 ble den innlemmet i Norsk Folkemuseum på nabotomten. 
I tillegg til stavkirken inneholder samlingen Hovestua fra Heddal i Telemark, datert 1738, Berdalsloftet fra Vinje i Telemark, 1750-årene, Rolstadloftet fra Sør-Fron i Gudbrandsdal og en «setabu» fra Støylsemne i Hylestad i Setesdal.
 Setabua er satt opp på tuftene etter en årestue fra Valle i Setesdal som opprinnelig var en del av Oscar IIs samling. Årestua står i dag i Setesdalstunet på Norsk Folkemuseum, og er den eldste delen av Kjellebergstua.
Risfjorden (Kamøyvær)

Risfjorden er en fjordarm av Duksfjorden på Magerøya i Nordkapp kommune i Finnmark. Fjorden har innløp mellom Kriknes i vest og Litle Kamøya i øst og strekker seg 2,5 kilometer sørover til enden av fjorden.
Fiskeværet Kamøyvær ligger på østsiden av fjorden. Fjorden er 43 meter på det dypeste, like nordvest for Kamøyvær.
Fv172 går langs østsiden av fjorden.
Château de Marly

Slottet

Slottet var klar til innflytting i 1686 og var oppført som et jaktslott akkurat stort nok til å huse kongen med jaktfølge. Kongen oppholdt seg her i perioder og unnslapp på den måten de formelle plikter og omgangsformer på Versailles.
Etter Louis XVIs død forsvant bruken af slottet da ingen av arvingerne hadde samme interesse for stedet. Etter den franske revolusjon ble de to marmor-hestestatuene (les Chevaux de Marly) flyttet til Place de la Concorde hvor de i dag flankerer Champs-Élysées.
I 1799/1800 ble slottet solgt. I en overgangsperiode holdt et bomullsspinderi til her, men da dette ble nedlagt ble alle bygningene i 1806 revet ned. Parkarealet ble kjøpt tilbake av Napoleon og er fremdeles i statlig eie.

Maskinen

Til å forsyne de to slottene Marly og Versailles med vann ble det konstruert en stor pumpemaskin som kunne pumpe vann fra Seinen opp til et system av akvedukter og reservoarer. Maskinen lå noen få kilometer fra Marly, ved Bougival, og pumpet vann fra elva og opp på åsen ved Louveciennes, en høydeforskjell på over 100 meter.
Maskinen lå ved elva og ble drevet av vannet ved hjelp av fjorten skovlhjul, som hver var rundt 12 meter i diameter. De drev over 200 pumper og et sinnrikt system av rør, ventiler, tanker, m.v., og det kunne pumpe 5000 m³ i døgnet. Det var ansatt 60 personer til å drive og vedlikeholde anlegget.
Det ble innviet i 1684 og var på det tidspunkt antageligvis det største og mest kompliserte enkeltstående mekaniske system i verden. Pumpene ble med tiden erstattet – først med dampdrift og senere elektrisk drift – men reservoarene på åsen forble i bruk helt frem til 1968, da anlegget ble nedlagt og fjernet.
Ytre Billefjord

Ytre Billefjord (nordsamisk: Gorbovuotna, finsk: Korpivuono) er en fjordarm av Porsangerfjorden i Porsanger kommune i Finnmark. Den ligger på nordsiden av neset Klubben (nordsamisk: Kluppunjárga). Fjorden har innløp mellom Båtneset i nordvest og Guoskat i sørøst og strekker seg tre kilometer sørvestover til grenden med samme navn i enden av fjorden.
Det ligger flere gårdsbruk langs den indre delen av fjorden. Fjorden er 55 meter på det dypeste, helt ytterst i fjorden. Fra enden av fjorden og om lag 500 meter utover er den derimot bare 1-2 meter dyp.
Europavei 6 går langs nordvestsiden av fjorden.
Anonychonitis

Utbredelse

Arten er utbredt i KwaZulu-Natal i Sør-Afrika.
Eleonore Bjartveit

Eleonore Bjartveit (født 11. juli 1924 i Alta, død 26. september 2002) var en norsk lege og politiker (KrF).
Hun ble innvalgt på Stortinget fra Oslo 1989–1993. Som første vararepresentant i periodene 1981–1985 og 1985–1989 møtte hun fast i den tiden (1983–86) Kåre Kristiansen var medlem av regjeringen. Bjartveit var visepresident i Odelstinget 9. oktober 1985- 9. mai 1986. Hun var kulturminister oktober 1989 til november 1990.
Hun ble utdannet lege i 1951, og fikk senere godkjenning som spesialist i attføringsmedisin og geriatri. Lengst tid arbeidet hun ved Oslo Helseråd, sosialmedisinsk avdeling (1962–1967) og som medisinsk kyndig medlem av Trygderetten (1967–1983). Hun var gift med legen Kjell Bjartveit.
Lamponidae

Utseende

Smale, nokså flate, mørkfargede edderkopper. De er gjerne 12-18 millimeter lange. Beina er kraftige, mørke med oransje tverrbånd. Bakkroppsspissen er gjerne hvit.

Levevis

Familien er nattaktive, vandrende jegere som finnes i og rundt hus, under steiner og stokker, og under løs bark. De bygger et sekklignende tilholdssted. Hunnen legger 50-100 egg i en flat sekk av silke. Tross at de er ganske små edderkopper har denne familien temmelig giftige bitt. Det er litt uklart hvordan bittene arter seg; en studie () fant at bittene gjerne er svært smertefulle, men ikke fører til varige skader, andre mener at de kan gi nekrotiske sår (det siste kan muligens skyldes bakterier på giftklørne og ikke giften).

Utbredelse

Familien er alt overveiende en australsk gruppe, men det finnes i tillegg noen få arter på Ny-Guinea, Ny-Caledonia og New Zealand.
Maxsandro Barbosa de Oliveira

Karriere

Han har spilt for Portuguesa, Botafogo, Coritiba og Consadole Sapporo.
Halimococcidae

Utseende

De voksne hunnene er vanligvis pæreformede i omriss, med hvelvet overside. Kroppen er dekket av et hardt skall. Beina er helt redusert bort og antennene er redusert til en-leddete stumper.

Levevis

Halimococcidae lever for det meste på palmer men forekommer også på slekten Pandanus (Pandanaceae).

Utbredelse

De er utbredt i alle økosoner bortsett fra Antarktis, men mangler i Europa.